Muhammad Najibullah
Muhammad Najibullah, 1947-27.9.1996, afghansk politiker, præsident 1986-92. Najibullah var uddannet læge og en af hovedmændene bag grundlæggelsen i 1965 af Det Afghanske Folks Demokratiske Parti, PDPA. I 1980 blev han leder af efterretningstjenesten, og fra 1986 fungerede han som præsident. Med brutalitet og med nedtoning af PDPA's marxistiske ideologi og en delvis anerkendelse af religionens rolle søgte han at genforene landet. Efter at han blev tvunget fra magten i 1992, søgte han tilflugt i en FN-bygning i Kabul, hvor han opholdt sig indtil Talebanmilitsen i 1996 erobrede byen. Najibullah blev derpå myrdet.